സംസ്ഥാന പാതയിലെ വാരിക്കുഴികള്ക്ക് ശാശ്വത പരിഹാരം കല്ലാച്ചിയില് അറ്റകുറ്റപണി തുടങ്ങി നാദാപുരം : ഒടുവില് അധികൃതര് ഉണര്ന്നു. നിരവധി യാത്രക്കാരുടെ നടുവൊടിച്ച സംസ്ഥാന പാതയിലെ വാരിക്കുഴികള്ക്ക് ശാശ്വത പരിഹാരമാകുന്നു. റോഡിലെ കുഴികള് മൂടാന് കല്ലാച്ചിയില് അറ്റകുറ്റപണി തുടങ്ങി. കുറ്റ്യാടി നാദാപുരം സംസ്ഥാന പാതയില് പയന്തോങ്ങ്, കല്ലാച്ചി ഭാഗങ്ങളിലെ റോഡിലെ കുഴികള് അപകടം വരുത്തുന്നതായി ട്രൂ വിഷന് ന്യൂസ് റിപ്പോര്ട്ട് ചെയ്തിരുന്നു. രൂക്ഷമായ വിമര്ശനമാണ് യാത്രക്കാരും വ്യാപാരികളും ഓട്ടോ ഡ്രൈവര്മാരും അധികൃതര്ക്കെതിരെ നടത്തിയത്. മാസങ്ങളായി ആളുകളുടെ നടുവൊടിച്ച് അപകടം ഉണ്ടാക്കുന്ന കല്ലാച്ചി സംസ്ഥാനപാതയിലെ കുഴികള് മൂടാന് ശ്വാശ്വത പരിഹാരം ഉണ്ടായിരുന്നില്ല. കല്ലാച്ചി കൈരളി കോംപ്ലക്സിന് മുന്നിലെ റോഡിലാണ് അടച്ചിട്ടും അടച്ചിട്ടും തീരാത്ത പ്രധാന കുഴികള്. ജല അതോറിറ്റിയുടെ പൈപ്പ് പൊട്ടിയാണ് ആദ്യത്തെ കുഴി രൂപപ്പെട്ടത്. പൈപ്പ് മാറ്റി സ്ഥാപിക്കാതെയായിരുന്നു നേരത്തെ പിഡബ്ല്യുഡി കുഴിയടച്ചത്. തുടര്ന്നും വെള്ളം ലീക്കായി ഗര്ത്തം രൂപപ്പെട്ടു. രാപകല് ഭേദമന്യേ കുഴിയില് വാഹനയാത്രക്കാര് പെടുന്നത് നിത്യസംഭവമയി. ചെറിയ ശ്രദ്ധ കുറവുണ്ടായാല് വീണ് പരിക്കുപറ്റും. മഴപെയ്ത് വെള്ളംകയറുമ്ബോള് കുഴി മനസ്സിലാവാതെ ഇങ്ങനെ ഒട്ടേറെപ്പേര് വീണിട്ടുണ്ടെന്ന് വ്യാപാരി പറഞ്ഞു. കഴിഞ്ഞ മാസം രാത്രി ഒരു വ്യാപാരി സഞ്ചരിച്ച മോട്ടോര് ബൈക്ക് കുഴിയില് വീണ് സാരമായി പരിക്ക് പറ്റിയിരുന്നു. ഇദ്ദേഹം ഇപ്പോഴും ചികിത്സയിലാണ്. ഇന്ന് വാട്ടര് അതോറിറ്റിയും പൊതുമരാമത്ത് വകുപ്പും സംയുക്തമായാണ് പ്രശ്ന പരിഹാരത്തിന്ന് രംഗത്ത് വന്നത്. റോഡില് ഒരു ഭാഗം വഴി ഗതാഗതം നിയന്ത്രിച്ച് ജെ സി ബി ഉപയോഗിച്ച് വലിയ കുഴി യെടുത്തു. തകരാറായ പൈപ്പ് പൂര്ണമായി നീക്കം ചെയ്യും. പുതിയ ലൈന് സ്ഥാപിക്കും. ഇതോടെ ചോര്ച്ച ഉണ്ടാവില്ല. ഇതിന് ശേഷം റീടാറിംഗ് നടത്താനാണ് തീരുമാനം. Permanent solution to state highway culverts Repairs started in Kallachi